SpareBank 1 Nord-Norge

SpareBank 1 Nord-Norge, forkortet SNN, er et bankkonsern med hovedkontor i Storgata i Tromsø. Den er en del av SpareBank 1-alliansen. SpareBank 1 Nord-Norge har i dag 19 bankkontor i Nord-Norge. Bankkonsernet har 350 000 personkunder og 40 000 bedrifts- og organisasjonskunderSNN hadde per fjerde kvartal 2019 en forvaltningskapital på 111 milliarder kroner og ca 900 årsverk.


== Historie ==
Tromsø Sparebank ble etablert som Nord-Norges første sparebank i 1836. I årene som fulgte ble det også opprettet sparebanker i Ibestad (1843), Vadsø (1853), Bodø (1857), Alstahaug og Vaagen (1859). Senere ble det også grunnlagt banker på Trondenæs, i Målselv og på Skjervøy. På 1960-tallet og senere ble 40-talls sparebanker i Nord-Norge sammenslått til det som nå heter SpareBank 1 Nord-Norge. 
Tromsø Sparebank fusjonerte i perioden 1963-1984 med ti sparebanker i Troms og Finnmark. Tromsøsundets Sparebank etablerte i 1980 Sparebanken Nord sammen med 13 andre sparebanker i Troms og Finnmark. Alstadhaug Sparebank, Bodø Sparebank og Vaagan Sparebank og 11 sparebanker i Nordland fusjonerte og etablerte i 1985 Sparebanken Nordland. I 1988 ble Sparebanken Nord-Norge opprettet som en sammenslåing av Tromsø Sparebank og Sparebanken Nord. I 1995 inngikk denne banken i SpareBank 1-alliansen. Senere ble Nordkapp Sparebank (1991) og Sparebanken Nordland (1992) innfusjonert.


== SNNs datterselskaper ==
EiendomsMegler 1 Nord-Norge. Selskapet er del av kjeden EiendomsMegler 1, og har avdelinger i Tromsø, Finnsnes, Harstad, Sortland, Narvik, Alta, Hammerfest, Kirkenes, Bodø, Fauske, Svolvær, Leknes, Mosjøen, Brønnøysund, Sandnessjøen og Mo i Rana. Ved starten av 2018 hadde selskapet 88 ansatte. Selskapets administrerende direktør er Kristin Amundsen.
SpareBank 1 Finans Nord-Norge tilbyr leasing, salgspantlån og forbrukslån. Selskapet har 39 ansatte, og administrerende direktør er Hanne Karoline Kræmer.
SpareBank 1 Regnskapshuset Nord-Norge AS leverer regnskapstjenester og rådgiving til alle typer virksomheter uavhengig av hvilken bank de bruker. Selskapet har avdelinger i Alta, Balsfjord, Bodø, Brønnøysund, Finnsnes, Harstad, Hammerfest, Mo i Rana, Mosjøen, Narvik, Sandnessjøen og Tromsø. Ved starten av 2018 hadde selskapet 180 ansatte. Selskapets administrerende direktør er Tom Robert Aasnes.


=== Ledelse ===
Liv Bortne Ulriksen har vært konsernsjef siden 25. februar 2020. Hun etterfulgte da Petter Høiseth som var konsernsjef fra 15. mars 2019. Jan-Frode Janson hadde samme stilling fra 2013 til 2019. 
Hans Olav Karde var administrerende direktør fra 1989 til 2013. 


== Samfunnsløftet ==
I 2018 lanserte SpareBank 1 Nord-Norge Samfunnsløftet. Fordi menneskene i Nord-Norge er største eier banken, får Nord-Norge sin andel av bankens utbytte. Gjennom Samfunnsløftet bidrar konsernet til prosjektet som utvikler arenaer, innovasjon, ungdom og nordnorske lokalsamfunn. Fra regnskapsåret 2017 alene ble det satt av 466 millioner kroner som det kan søkes om støtte fra. Den årlige størrelsen på kapitalene som settes av til Samfunnsløftet besluttes av Representantskapet, og fremkommer som et resultat av utbyttet som tilfaller eierne, der samfunnets eierskap er 53,6 prosent av konsernet.


== Referanser ==


== Litteratur ==
Oddvar Svendsen SpareBank 1 Nord-Norges historie Lokalbank og samfunnsak Orkana forlag 2014 ISBN 9788281042469
Ketil Zachariassen SpareBank1 Nord-Norges historie 1989-2014 Oppdrag Nord-Norge, 2014 Orkana forlag 2014 ISBN 9788281042476


== Eksterne lenker ==
www.snn.no bankens nettsider